b'\n_START_ARTICLE_\nTiho\n_START_SECTION_\nOzadje\n_START_PARAGRAPH_\nJeseni 2012 je skupina napovedala predruga\xc4\x8deno nadaljevanje koncertnih nastopov v akusti\xc4\x8dnem glasbenem izrazu. Projekt Tiho se je od Iz\xc5\xa1tekanega razlikoval v uporabi in\xc5\xa1trumentov. Namesto ustaljenih akusti\xc4\x8dnih (akusti\xc4\x8dne kitare, boben, klavir ipd.) so \xc4\x8dlani skupine posegli po nekonvencionalnih glasbilih (\xc5\xbelica, kuhalnica, ribe\xc5\xbeen, zvon\xc4\x8dki, bisernica, ukulele, bariton, steklenice...). V podporo turneji so septembra 2012 v zgodnjih jutranjih urah izvedli nenapovedan jutranji nastop na \xc5\xbdelezni\xc5\xa1ki postaji Ljubljana._NEWLINE_Turnejo Tiho jeseni 2012 je pospremil izid avdio kasete. \xc5\xa0e ve\xc4\x8dja posebnost kot sam format je bila njegova embala\xc5\xbea - okroglo, unikatno in na roke izdelano poleno iz jel\xc5\xa1evega lesa, pri ustvarjanju katerega so sodelovali tudi \xc4\x8dlani zasedbe. Na kaseti so bile zbrane predruga\xc4\x8dene izvedbe sedmih \xc5\xbee znanih uspe\xc5\xa1nic ter tri nove skladbe. Zadnja posnetka na strani A in B pa sta poslu\xc5\xa1alcem ponujala vpogled na priprave oz. razvoj projekta Tiho, saj je prvi nastal na vajah na podstrehi pevca Tomislava Jovanovi\xc4\x87a \xe2\x80\x93 Tokca, drugi pa na koncertu na Lentu istega leta._NEWLINE_Turneja Tiho, ki je prvotno potekala od 10. oktobra do 30. novembra na trinajstih izbranih koncertnih prizori\xc5\xa1\xc4\x8dih po Sloveniji, se po zadnjem nastopu ni kon\xc4\x8dala. Zaradi razprodanega prvega ve\xc4\x8dera so 8. in nato \xc5\xa1e 9. marca 2013 Dan D Tiho odigrali v Katedrali Kina \xc5\xa0i\xc5\xa1ka. Isto\xc4\x8dasno je pri Zalo\xc5\xbebi kaset in plo\xc5\xa1\xc4\x8d RTV Slovenija iz\xc5\xa1el album Tiho, na katerem je 17 pesmi, ki so jih v okviru turneje v \xc5\xbeivo posneli v klubu LokalPatriot v Novem mestu._NEWLINE_5. oktobra 2013 je nacionalna televizija prvi\xc4\x8d predvajala dokumentarni glasbeni film z razli\xc4\x8dnih koncertnih in vadbenih prizori\xc5\xa1\xc4\x8dih turneje Tiho, katerga jedro predstavljajo posnetki obeh koncertov v Kinu \xc5\xa0i\xc5\xa1ka, ki ju je povezoval Jure Longyka.'